Ka ge hlogo ya sekolo a lemogile gore mošemane Mukhabudi o na le hlogo le maikemišetšo, le gona rakgadiagwe ke Mosione, o ile a eletša Mashudu le Mapelo gore ba kgopelele mošemane pasari kua mošate wa kereke ya Z.C.C. (Zion Christian Church) ka kua Podungwane. Aowa, Mapelo o ile a dira bjalo, a gata ka mošito, a swere dipoelo tša ya go phadima ya Mukhabudi. Ka morago ga kgwedi, Mapelo o ile a hwetša karabo ya gore Mukhabudi o filwe pasari ya go lefela ditshenyegelo ka moka, ke go re tefo ya hostele, sekolofisi sa mang le mang, gammogo le tšhelete ya dipuku le ya maeto a baithuti. Mukhabudi o ile a napa a ikgaša ka hostele. Mengwanga ye mebedi ya Marematlou o e feditše a le ka hostele. Moo gona o ile a ntšha ka ga tšhwene, a no di goga pele go fihla a ngwala ditlhahlobo tša mafelelo. Gape o be a na le nako ye ntši ya go bala. Dikopano ka moka tša baithuti di be di ileditšwe.